ΓΡΑΠΤΗ ΕΡΩΤΗΣΗ E-0634/98 υποβολή: Angela Sierra Gonzαlez (GUE/NGL) προς την Επιτροπή (9 Μαρτίου 1998)

Θέμα: Εγκατάσταση της επιχείρησης Parlevilet στο λιμένα του Λας Πάλμας

Διάφορες κοινωνικές ομάδες (συνεταιρισμοί αλιέων, επιχειρήσεις κονσερβοποίησης σαρδελών, επιχειρήσεις κατεψυγμένων, η Green Peace, κλπ.) εξέφρασαν δημόσια την αντίθεσή τους στην εγκατάσταση στο Πουέρτο ντε λα Λους και στο Λας Πάλμας (Κανάριοι Νήσοι) ψυκτικού συστήματος συνολικής χωρητικότητας 200.000 m3 της ολλανδικής επιχείρησης Parlevilet.

Σύμφωνα με τις καταγγελίες των προαναφερθεισών ομάδων η εν λόγω επιχείρηση σκοπεύει να μετατρέψει το Πουέρτ ντε λα Λους σε έδρα για είκοσι μία μεγάλες μεσοπελαγικές μηχανότρατες και ψυκτικά σκάφη με συνολική χωρητικότητα ανώτερη των δυο χιλιάδων τόνων. Σε περίπτωση που πραγματοποιηθεί η εν λόγω εγκατάσταση και αρχίσει να λειτουργεί στα αλιευτικά ύδατα της Δυτικής Σαχάρας, το βιώσιμο αυτών των υδάτων θα διατρέξει σοβαρό κίνδυνο, δεδομένου ότι θα υποστούν εξάντληση τα αποθέματα των πελαγικών ειδών της περιοχής αυτής ενώ θα πληγούν ανεπανόρθωτα τα τονοειδή της περιοχής από τα οποία εξαρτάται ένα μεγάλο μέρος της μη βιομηχανικής αλιείας των Καναρίων Νήσων.

Επιπλέον, εκφράζονται αμφιβολίες για το κατά πόσο είναι αναγκαίες οι ψυκτικές εγκαταστάσεις αυτής της επιχείρησης - φαίνεται πως η εν λόγω επιχείρηση έχει τύχει σημαντικής βοήθειας από το Χρηματοδοτικό Μέσο για τον Προσανατολισμό της Αλιείας (ΧΜΠΑ), την οποία χορήγησε ο αναπληρωτής Γραμματέας Αλιείας της τοπικής Κυβέρνησης των Καναρίων, δεδομένου ότι οι σημερινές ψυκτικές εγκαταστάσεις του Πουέρτο ντε λα Λους εκμεταλλεύονται μόνο το 40% των δυνατοτήτων τους.

Γνωρίζει η Επιτροπή την προτεινόμενη εγκατάσταση της «Ευρωπαϊκής κοινοπραξίας πελαγικής αλιείας» στο Πουέρτο ντε λα Λους και στο Λας Πάλμας;

Θεωρεί η Επιτροπή ότι η εγκατάσταση αυτών των σκαφών στα αλιευτικά ύδατα της Δυτικής Σαχάρας θα μπορούσε να προκαλέσει ζημία στο μη βιομηχανικό αλιευτικό στόλο που έχει την έδρα του στα λιμάνια των Καναρίων Νήσων καθώς και στο βιώσιμο των βυθών της περιοχής αυτής;

Φρονεί η Επιτροπή ότι συμβιβάζεται η εκ μέρους του ΧΜΠΑ χορήγηση βοήθειας για την εγκατάσταση αυτών των ψυκτικών συστημάτων με τους στόχους του Μέσου και του Λειτουργικού Προγράμματος κοινοτικών παρεμβάσεων στην αλιεία, υδατοκαλλιέργεια καθώς και στη μεταποίηση και εμπορία των προϊόντων της στις περιοχές του στόχου 1 στην Ισπανία;

Απάντηση της κας Bonino εξ ονόματος της Επιτροπής (20 Απριλίου 1998)

H Επιτροπή έλαβε γνώση της ύπαρξης σχεδίου επενδύσεων για τον λιμένα της Las Palmas που αφορά την δημιουργία ψυκτικών εγκαταστάσεων αποθεματοποίησης ψαριών και επεξεργασίας αλιευτικών προϊόντων που θα επιτρέπουν στις μονάδες του ολλανδικού στόλου αλιείας πελαγικών ειδών, οι οποίες αλιεύουν στα ύδατα των παράκτιων χωρών της δυτικής Αφρικής, να χρησιμοποιούν τον λιμένα Las Palmas ως λιμένα βάσης και της ψυκτικές εγκαταστάσεις στην ξηρά ως βάση της αγοράς πελαγικών ειδών της Αφρικής.

Τα σκάφη του ολλανδικού στόλου αλιείας πελαγικών ειδών που αλιεύουν στο πλαίσιο της συμφωνίας μεταξύ της Κοινότητας και της Μαυριτανίας υποχρεούνται να τηρούν τους κανόνες που καθορίζονται στη συμφωνία αυτή για την εν λόγω κατηγορία αλιείας. Η δραστηριότητα αυτή συνεχίζεται από την Επιτροπή με την εφαρμογή της εν λόγω αλιευτικής συμφωνίας και η Επιτροπή δεν διαθέτει καμία ένδειξη που να επιβεβαιώνει ότι η εν λόγω δραστηριότητα θα μπορούσε να βλάψει τη δραστηριότητα του βιοτεχνικού στόλου που έχει τη βάση του στους λιμένες των Καναρίων Νήσων.

Το σχέδιο του οποίου έλαβε γνώση η Επιτροπή, θα μπορούσε να είναι επιλέξιμο για ενίσχυση του χρηματοδοτικού μέσου προσανατολισμού της αλιείας (ΧΜΠΑ). Ωστόσο εναπόκειται στις αρχές του κράτους μέλους να επιλέξει τα σχέδια που πρέπει να συγχρηματοδοτηθούν από το ΧΜΠΑ και, επομένως, να αξιολογήσει την τεχνική βιωσιμότητα του σχεδίου καθώς και τις οικονομικές και κοινωνικές πτυχές του.